نطينالك عمر يابو التوابيت
لا انته ولا غيرك نطانة
وصل بينه العسر نتنفس الجوع
ونشرب ماي ذلت مستحانة
نغم اوجوهنة من الفشلة مرات
تجوع أطفالنة ونشبع مهانة
وسولف وي فشلتي ابوحشت الليل
تسولف مرة هية ومرة انه
واكلهة الشدة تفرج ربي موجود
عجيبة تكلي جا ربك نسانة
وأرد أتنخة ربي وبابه مفتوح
أذا ما تنطي ربي أخذ الأمانة
يم ضيف اليجينة أنبين أكبار
ونصير أزغار أذا ديان أجانة
نطب للسوك نلكه أشكال ولوان
ونعامل بالجذب من مستحانة
ونلكه اولادنة ايتانونه بالباب
وكتهة أوجوهنة تلوذ بكفانة
بجو بس سكتتهم بالملاعيب
وضحك جيرانة الساكن ورانة
أشد بخيوط صبري ألهم علاليك
وأكلهم هاي ملعوبة صبانة
يطيروهن وأذا سحبو يفرحون
خطية ابالهم نزلو عشانة
يا وكت الردي الما يعرف العيب
وشل ماي كصتة وما نطانة
نحلم بالسره انصير احنة كدام
أذا بس احنة هم نرجع ورانة
ويامة تمر مواقف تشده البال
تصير الدنية جن حلك استكانة
نلم الكروة كوة لردت البيت
وأذا نتفاجئ ابصاحب ورانة
نظل امدنكين الدخلت البيت
وتطيح ادموعنة ابسفرت غدانة
هذول احنة ابوطنة اسنينة اوراق
دربنة النار والريح ابسمانة